Nortura saksøkt for eggmangel
Fredag avgjøres det om butikkene får nok egg til påske. Eggleverandøren Den Stolte Hane ber Oslo tingrett pålegge Nortura straks å levere nok egg. Tomme eller halvtomme egghyller har vært dagligdags i norske matbutikker siden i sommer. Nå har Den Stolte Hane, som leverer egg til Coop, sett seg lei på manglende leveringer fra Nortura. Derfor tar de saken til retten.  Og det haster. Påsken står for døren. Og da spiser vi mer egg enn vanlig.  Striden som skal opp i retten, står om hvorvidt Nortura har lov til å levere egg til videreforedling i egen fabrikk, før de fordeler egg til dagligvarebutikkene.  Nortura har ansvaret for å regulere det norske markedet for egg (se faktaboks).  Frykter for lite egg i påsken Nå er både Coop og Norgesgruppen bekymret for at vi forbrukere ikke skal få alle eggene vi ønsker oss i høytiden.  – Vi frykter at det blir altfor lite egg til påske, og at vi risikerer tomme butikkhyller hos alle dagligvarekjeder om det ikke umiddelbart tas grep, sier kommunikasjonsdirektør Harald Kristiansen i Coop.  Derfor har Den Stolte Hane bedt om at saken behandles i retten som en midlertidig forføyning. De trenger eggene nå, ikke etter påske. En slik forføyning er en hasteavgjørelse som gjelder frem til en endelig avgjørelse i retten. Den Stolte Hane er svenskeid og leverer egg til dagligvarekjeden Coop. Eggene blir både levert av egne bønder og kjøpt fra Nortura.  Saken er berammet i Oslo tingrett allerede fredag.  Rema og Norgesgruppen, som eier Meny, Spar og Kiwi, sier til Aftenposten at de får egg, men at det fortsatt er for lite. Derfor vil ikke alle varianter være tilgjengelig i alle butikker til enhver tid.  – Vi er litt bekymret. Nå flytter vi egg til de butikkene vi tror skal selge mest, sier direktør for samfunnskontakt i Norgesgruppen, Bård Gultvedt. Rema jobber også med alternative regionale leverandører for å få nok. Fabrikk eller butikk? Problemet nå er at det ikke lenger er overskudd av egg. Det produseres for lite. Da skal Nortura, slik forskriftene normalt tolkes, først levere egg til butikkene. Det skjer ikke, ifølge Norturas egne dokumenter. Nortura fordeler alle eggene til alle aktørene, inkludert sin egen fabrikk.  Dette er det flere som stiller spørsmål ved, blant annet landbruksminister Geir Pollestad (Sp) og altså Den Stolte Hane. – Vi er helt bestemte på at vår håndtering av situasjonen er i tråd med forskriften og intensjonen, sier kommunikasjonssjef Matilda Aronsson i Nortura.  De har levert inn en redegjørelse til Landbruksdirektoratet etter ministerens spørsmål. Saken behandles i Omsetningsrådet Nortura vil ikke kommentere søksmålet, men bekrefter at det handler om hvordan forskriften tolkes. – Saken handler om hvordan forskriften skal forstås. Vi har gjennomført en ny juridisk vurdering av vår forståelse og mener bestemt at vi har fulgt forskriften i tråd med intensjonene til lovgiver, skriver Aronsson i en e-post.  Onsdag er saken oppe i Omsetningsrådet. Rådet er et offentlig, frittstående organ under Landbruksdirektoratet. Det skal  sørge for for effektiv regulering av markedet for mat.  Rådet skal se på om Nortura har tolket regelverket riktig. Eggene finnes, bare ikke i butikkhyllene Aftenposten har også fått innsyn i hva som produseres av egg i Norge uke for uke. Der går det også frem hvor mye som selges til dagligvarebutikkene, samt hvor mye Norturas egen fabrikk mottar.  Det er dette rettssaken fredag handler om. Og det er derfor det haster.  Dersom disse eggene leveres til butikkundene i stedet for Norturas egen fabrikk, vil alle butikkene få nok egg til påske.  Bestiller for mye Tallene viser også at Norturas kunder så langt i år har fått mellom 65 og 78 prosent av det de har bestilt. Oversetter vi dette til butikkhyllen, vil vi som kunder oppleve at hyllene ikke har det vi ønsker, omtrent én av tre ganger eller litt oftere.  Nortura mener at andelene 65–78 prosent ikke er representative. – På grunn av fokus på eggmangel den siste tiden har flere kunder bestilt mer egg enn det de vanligvis gjør, sier Aronsson.  – Hadde alle fått alt de hadde bestilt, ville det vært for mye egg i markedet, sier hun.
Butikkene frykter mangel på egg til påske, slik det har vært siden i fjor sommer.  Eggleverandør Den Stolte Hane, som leverer til Coop, saksøker Nortura for manglende leveringer.  Striden står om Nortura kan levere egg til sin egen fabrikk før butikkene har fått det de skal ha når det produseres for lite egg i Norge. 